## El Teatre Principal de Castelló estrena la programació de primavera amb ‘El gran teatro del mundo’ de Calderón de la Barca

*** L’obra és una producció de la Compañía Nacional de Teatro Clásico i es podrà vore, en una doble funció, el dissabte 5 i diumenge 6 d’abril
* El Principal oferix durant el trimestre de primavera huit obres en abonament, dos espectacles infantils i l’òpera *Cossi fan tutte***

L’Institut Valencià de Cultura estrena el trimestre de primavera del Teatre Principal de Castelló amb el clàssic *El gran teatro del mundo*, de Calderón de la Barca. L’obra, que es podrà vore en una doble funció, el dissabte 5 i el diumenge 6 d’abril, a les 19:00 hores, és una producció de la prestigiosa Compañía Nacional de Teatro Clásico.

El director de la producció i exdirector de la companyia, Lluís Homar, destaca que Calderón de la Barca va intentar “en innombrables ocasions conjugar la seua obediència als principis dogmàtics de l’Església amb elements que elevaren la consciència dels seus espectadors”.

Així, Calderón de la Barca projecta en *El gran teatro del mundo* meditacions espirituals i filosòfiques de gran profunditat que proposen als espectadors del segle XVII i actuals, reflexions sobre l’existència i els valors que les acompanyen.

L’obra continua sent una de les produccions teatrals més importants del denominat Segle d’Or i en la qual es conjuga un imaginari escènic inèdit en el seu temps i una versificació d’una bellesa extraordinària.

La peça teatral que es podrà vore en el Teatre Principal de Castelló compta amb un ampli elenc d’intèrprets format per Clara Altarriba, Malena Casado, Antonio Comas, Carlota Gaviño, Pilar Gómez, Yolanda de la Hoz, Jorge Merino, Aisa Pérez, Chupi Llorente, Pablo Sánchez i José Luis Verguizas.

**Programació familiar i òpera**

L’Institut Valencià de Cultura inicia amb *El gran teatro del mundo* la programació d’abonament de primavera del Teatre Principal de Castelló. Cal recordar que, entre l’oferta del segon trimestre de l’any es troba l’estrena nacional de la nova producció pròpia de l’IVC *Plenamar*, *Los lunes al sol*, el clàssic de Lope de Vega *La viuda valenciana*, la dansa amb *Prometeo* o la presència de reconeguts actors com Carlos Hipólito o Kity Mánver al capdavant de *Música para Hitler*.

A més de la programació d’abonament, el Principal acollirà altres espectacles com l’òpera *Cossi fan tutte* de Mozart, una producció de l’Institut Valencià de Cultura a través de la Jove Orquestra de la Generalitat Valenciana Plus que es podrà vore el divendres 30 de maig.

Així mateix, el 6 de maig, tindrà lloc una nova edició del ja tradicional ‘Torneig de dramatúrgia’ organitzat per l’Institut Valencià de Cultura.

D’altra banda, el Teatre Principal de Castelló comptarà amb dos espectacles familiars. En concret, el diumenge 13 d’abril, arribarà *Historia de lana* i, el 10 de maig, Tian Gumbau representarà *Mon pare cremava pedres*.

Ja estan a la venda les entrades de tots els espectacles del trimestre en taquilla i en la pàgina [web de l’IVC](http://ivc.gva.es/).

Fecha: 03/04/2025